OBRAZLOŽITVENI MEMORANDUM

1. OZADJE PREDLOGA

Člena 290 in 291 Pogodbe o delovanju Evropske unije (PDEU) razlikujeta med dvema vrstama aktov Komisije:

V skladu s členom 290 PDEU lahko zakonodajalec na Komisijo prenese pooblastilo za sprejemanje nezakonodajnih aktov, ki se splošno uporabljajo in dopolnjujejo ali spreminjajo nekatere nebistvene elemente zakonodajnega akta. Pravni akti, ki jih Komisija sprejme na tak način, se v izrazoslovju, ki se uporablja v Pogodbi, imenujejo „delegirani akti“ (člen 290(3)).

V skladu s členom 291 PDEU lahko države članice sprejmejo vse ukrepe nacionalnega prava, ki so potrebni za izvajanje pravno zavezujočih aktov Unije. S temi akti se lahko Komisiji podelijo izvedbena pooblastila, če so potrebni enotni pogoji za njihovo izvajanje. Pravni akti, ki jih Komisija sprejme na tak način, se v izrazoslovju, ki se uporablja v Pogodbi, imenujejo „izvedbeni akti“ (člen 291(4)).

Cilj tega predloga je uskladitev Uredbe Sveta (ES) št. 3/2008[1] z dne 17. decembra 2007 o ukrepih za informiranje o kmetijskih proizvodih in njihovo promocijo na notranjem trgu in v tretjih državah z navedenimi določbami PDEU.

V tem predlogu zakonodajalec določa cilje in načela ter druge bistvene elemente politike ukrepov za informiranje o kmetijskih proizvodih in njihovo promocijo na notranjem trgu in v tretjih državah. Zakonodajalec določi zlasti cilje navedene posebne politike in načela strateškega pristopa, načrtovanja programov, komplementarnosti, združljivosti in skladnosti z drugimi politikami Unije. Določi tudi načela partnerstva, subsidiarnosti in enakosti med moškimi in ženskami ter nediskriminacije.

Komisija z delegiranimi akti določi, kaj pomeni program informiranja in promocije (člen 1(1)). Podobno sprejme tudi delegirane akte, v katerih določi značilnosti, ki jih morajo imeti informacijska in promocijska sporočila za programe, da bi se izboljšala objektivnost teh sporočil in zaščitili potrošniki (člen 1(3)). Poleg tega sestavi sezname tem, proizvodov in tretjih držav, za katere se ti ukrepi lahko uporabljajo (člen 4). Sprejme pravila za programe informiranja in promocije (člen 5). Sprejme tudi podrobna pravila za programe, ki se izvajajo v tretjih državah v sodelovanju z mednarodnimi organizacijami, da se zagotovi njihovo dobro delovanje (člen 6). Da bi se sredstva Unije najučinkoviteje uporabila, lahko poleg prednostnih nalog, ki jih je že določil zakonodajalec, opredeli tudi dodatne prednostne naloge za izbor programov (člen 8(1)).

Poleg tega mora zakonodajalec Komisiji podeliti pristojnost, da sprejme izvedbene akte v skladu s členom 291(2) Pogodbe v zvezi z enotnimi pogoji za predizbor programov v državah članicah (člen 7) in njihov izbor s strani Komisije (člen 8), postopkom v primeru, da programi ne obstajajo (člen 9), odobritvijo izvedbenih organov (člen 11(4)), uporabo materiala in spremljanjem programov (člen 12(3)), načini financiranja programov, sklepanjem pogodb za izvajanje programov, vložitvijo varščine, načini plačevanja in vračanja nepravilnih izplačil ter načini pregledov in kaznimi (člen 13(9)).

Tudi nekatera pooblastila, ki jih je Komisija do zdaj imela na podlagi pooblastil, prenesenih nanjo z Uredbo (ES) št. 3/2008, se štejejo za tako pomembna, da jih je treba vključiti v navedeno uredbo. Sem spadajo (i) izključitev informacijskih in promocijskih ukrepov, ki podporo prejemajo na podlagi Uredbe Sveta (ES) št. 1698/2005 o podpori za razvoj podeželja, iz podpore na podlagi Uredbe (ES) št. 3/2008, da se odpravi tveganje dvojnega financiranja (glej člen 15[2] Uredbe Komisije (ES) št. 501/2008[2]); (ii) načelo, da organizacije predlagateljice za zagotovitev razumnega upravljanja proračuna Unije vložijo varščino, s katero jamčijo za pravilno izvajanje programov (glej člen 16[3] Uredbe (ES) št. 501/2008), in (iii) načelo, da se organizacije predlagateljice kaznujejo, če ne izpolnijo obveznosti (glej člen 27 Uredbe (ES) št. 501/2008).

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Posvetovanje z zainteresiranimi stranmi ali ocena učinka nista bila potrebna, ker je predlog uskladitve Uredbe Sveta (ES) št. 3/2008 s PDEU medinstitucionalno vprašanje, ki zadeva vse uredbe Sveta.

3. PRAVNI ELEMENTI PREDLOGA

· Povzetek predloga

Opredeliti prenesena in izvedbena pooblastila Komisije iz Uredbe Sveta (ES) št. 3/2008 ter določiti ustrezen postopek za sprejetje teh aktov.

nekatera pooblastila, ki jih je do zdaj izvajala Komisija, vključiti v Uredbo (ES) št. 3/2008.

· Pravna podlaga

Člena 42 in 43 Pogodbe o delovanju Evropske unije.

· Načelo subsidiarnosti

Informacijska in promocijska politika EU dopolnjuje in krepi ukrepe držav članic, predvsem s promocijo podobe proizvodov pri potrošnikih v EU in tretjih državah, zlasti glede kakovosti, hranilnih vidikov, varnosti živil in metod proizvodnje. Ukrep, s katerim se odpirajo novi trgi v tretjih državah, bo verjetno imel pomnoževalni učinek na državne in zasebne pobude.

Predlog spada v pristojnost EU in držav članic ter je v skladu z načelom subsidiarnosti.

· Načelo sorazmernosti

Zaradi vse večje liberalizacija trgovine, vključno s trgovino s kmetijskimi in živilskimi proizvodi, je trgovinska izmenjava med državami članicami EU in tretjimi državami vse bolj pomembna. Hkrati je bila pomoč za proizvajalce EU, ki na evropskih in svetovnih trgih konkurirajo s proizvajalci zunaj EU, omejena (npr. izvozna nadomestila). Uredba o ukrepih za informiranje o kmetijskih proizvodih in njihovo promocijo na notranjem trgu in v tretjih državah je zato bistven instrument, ki je skladen z novim okvirom Sporazuma STO o kmetijstvu.

EU je prav tako pristojna za spodbujanje visokih standardov kakovosti kmetijskih proizvodov EU in podpiranje skupnih programov promocije, v katere je vključenih več držav EU ali kmetijskih sektorjev.

Predlog je v skladu z načelom sorazmernosti.

· Izbira pravnega instrumenta

Predlagani instrument: uredba Evropskega parlamenta in Sveta.

4. PRORAČUNSKE POSLEDICE

Predlog ne vpliva na proračun.

5. NEOBVEZNI ELEMENTI

Neobveznih elementov ni.

2011/0290 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 3/2008 o ukrepih za informiranje o kmetijskih proizvodih in njihovo promocijo na notranjem trgu in v tretjih državah

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije ter zlasti prvega pododstavka člena 42 in člena 43(2) Pogodbe,

ob upoštevanju predloga Evropske komisije[3],

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[4],

v skladu z rednim zakonodajnim postopkom[5],

ob upoštevanju naslednjega:

(1) Uredba Sveta (ES) št. 3/2008[6] Komisiji podeljuje pooblastila za sprejetje podrobnih pravil za izvajanje navedene uredbe.

(2) Pooblastila, podeljena Komisiji na podlagi Uredbe (ES) št. 3/2008, je treba po začetku veljavnosti Lizbonske pogodbe uskladiti s členoma 290 in 291 Pogodbe o delovanju Evropske unije (v nadaljnjem besedilu: Pogodba).

(3) Za zagotovitev skladnosti in učinkovitosti ukrepov iz Uredbe (ES) št. 3/2008 ter njihovega razumnega upravljanja in najučinkovitejše uporabe sredstev Unije je treba Komisijo pooblastiti, da lahko sprejema akte v skladu s členom 290 Pogodbe v zvezi z opredelitvijo programa informiranja in promocije, določitvijo značilnosti, ki jih morajo imeti informacijska in promocijska sporočila, pripravo seznamov tem, proizvodov in tretjih držav, za katere se lahko uporabljajo ti ukrepi, sprejetjem pravil za določitev strategije za programe informiranja in promocije, sprejetjem podrobnih pravil v zvezi s programi, ki se izvajajo v tretjih državah v sodelovanju z mednarodnimi organizacijami, ter opredelitvijo dodatnih prednostnih nalog pri izboru programov poleg prednostnih nalog iz Uredbe (ES) št. 3/2008. Zlasti je pomembno, da se Komisija med pripravami ustrezno posvetuje, vključno s strokovnjaki. Komisija mora pri pripravi in oblikovanju delegiranih aktov zagotoviti hkratno, pravočasno in ustrezno posredovanje pomembnih dokumentov Evropskemu parlamentu in Svetu.

(4) Za zagotovitev enotnih pogojev za izvajanje Uredbe (ES) št. 3/2008 je treba Komisiji podeliti izvedbena pooblastila. Ta pooblastila je treba izvajati v skladu z določbami Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije[7].

(5) Nekatera pooblastila, ki jih je Komisija do zdaj imela na podlagi pooblastil, prenesenih nanjo z Uredbo (ES) št. 3/2008, se štejejo za tako pomembna, da jih je treba vključiti v navedeno uredbo. Sem spadajo (i) izključitev informacijskih in promocijskih ukrepov, ki podporo prejemajo na podlagi drugih shem Unije in bi lahko pomenili tveganje dvojnega financiranja, iz podpore na podlagi Uredbe (ES) št. 3/2008; (ii) načelo, da organizacije predlagateljice vložijo varščino, s katero jamčijo za pravilno izvajanje programov; ter (iii) načelo, da se za zagotovitev razumnega upravljanja proračuna Unije organizacije predlagateljice kaznujejo, če ne izpolnijo obveznosti.

(6) Uredbo (ES) št. 3/2008 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 3/2008 se spremeni:

(1) Člen 1 se spremeni:

(a) v odstavku 1 se doda naslednji pododstavek:

„Komisija z delegiranimi akti določi značilnosti programov informiranja in promocije ter obdobje njihovega izvajanja.“;

(b) dodata se naslednja odstavka:

„3. Komisija z delegiranimi akti določi značilnosti informacijskih in promocijskih sporočil.

4. Komisija z izvedbenimi akti sprejme pravila, na podlagi katerih države članice imenujejo organe, ki so pristojni za izvajanje ukrepov iz odstavka 1.“.

(2) V prvem odstavku člena 4 se prvi stavek nadomesti z naslednjim:

„Komisija z delegiranimi akti določi sezname tem in proizvodov iz člena 3 ter zadevne tretje države.“.

(3) Člen 5 se nadomesti z naslednjim:

„Člen 5 Strategija za programe informiranja in promocije

1. Komisija z delegiranimi akti sprejme pravila, ki se upoštevajo pri določanju strategije za programe informiranja in promocije na notranjem trgu.

Ta pravila vsebujejo splošne navedbe zlasti glede:

(a) zastavljenih ciljev;

(b) ene ali več tem za izbrane ukrepe;

(c) vrst ukrepov, ki jih je treba sprejeti;

(d) trajanja programov;

(e) okvirne razdelitve zneska, ki je na voljo za finančni prispevek Unije za izvajanje programov glede na trge in vrste predvidenih ukrepov.

Glede promocije svežega sadja in zelenjave je posebna pozornost namenjena promociji ukrepov, namenjenih otrokom v šolskih ustanovah.

2. Komisija lahko z delegiranimi akti sprejme pravila za določitev strategije za predlagane programe informiranja in promocije v tretjih državah za vse ali nekatere proizvode iz člena 3(2).“.

(4) Člen 6 se spremeni:

(a) odstavek 1 se nadomesti z naslednjim:

„1. Za izvajanje ukrepov iz člena 2(1)(a), (b) in (c), člena 2(2) in člena 2(3)(a), (b) in (c) v skladu z delegiranimi akti iz člena 5(1) in ob upoštevanju odstavka 2 tega člena trgovinske ali medtrgovinske organizacije, ki predstavljajo zadevni sektor ali sektorje v eni ali več državah članicah ali na ravni Unije, pripravijo predloge programov informiranja in promocije, ki trajajo največ tri leta.“;

(b) odstavku 2 se doda naslednji pododstavek:

„Komisija z delegiranimi akti sprejme pravila za izvajanje ukrepov promocije v tretjih državah, ki poteka v sodelovanju z mednarodnimi organizacijami.“.

(5) Člen 7 se spremeni:

(a) v odstavku 1 se drugi pododstavek nadomesti z naslednjim:

„Zadevna država članica ali države članice pregledajo primernost predlaganih programov in preverijo njihovo skladnost z določbami te uredbe, delegiranimi akti iz člena 5 in ustreznimi specifikacijami. Preverijo tudi razmerje med kakovostjo in ceno zadevnega programa.“;

(b) v odstavku 2 se drugi in tretji pododstavek nadomestita z naslednjim:

„Če Komisija ugotovi, da predloženi program ali nekateri od ukrepov niso v skladu z določbami Unije ali da ukrepi, ki naj se izvedejo na notranjem trgu, niso v skladu z delegiranimi akti iz člena 5 ali da razmerje med kakovostjo in ceno ni primerno, v določenem roku zadevne države članice obvesti o neustreznosti celotnega ali dela programa. Če tega v določenem roku ne stori, se program šteje za ustrezen.

Država ali države članice upoštevajo morebitne pripombe Komisije in ji v določenem roku pošljejo revidirane programe v skladu z organizacijami predlagateljicami iz člena 6(1).“;

(c) doda se naslednji odstavek 3:

„3. Komisija z izvedbenimi akti določi:

(a) pravila za predložitev predlogov programov državam članicam,

(b) zahteve, ki jih morajo izpolnjevati programi, in merila, na podlagi katerih se ti preverijo,

(c) pravila, ki veljajo za postopek predizbora v državah članicah in izbora s strani Komisije ter s tem povezane roke.“.

(6) Člen 8 se nadomesti z naslednjim:

„Člen 8 Izbor programov informiranja in promocije

1. Pri izboru programov imajo prednost programi, ki jih predlaga več držav članic ali ki predvidevajo ukrepe v več državah članicah ali tretjih državah.

Komisija lahko z delegiranimi akti opredeli dodatne prednostne naloge za izbor programov.

2. Komisija z izvedbenimi akti odloči, kateri posebni programi se izberejo ter njihove morebitne spremembe in ustrezne proračune.“.

(7) Člen 9 se spremeni:

(a) odstavek 1 se nadomesti z naslednjim:

„1. Če za enega ali več ukrepov iz člena 2(1)(b) ni programov za izvajanje na notranjem trgu, predloženih na podlagi člena 6(1), vsaka zainteresirana država članica na podlagi delegiranih aktov iz člena 5(1) izdela program in svojo specifikacijo ter prek javnega razpisa izbere izvedbeni organ za program, za katerega prevzema sofinanciranje.“;

(b) prvi pododstavek odstavka 2 se nadomesti z naslednjim:

„Če za enega ali več ukrepov za informiranje iz člena 2(1)(a), (b) in (c) ni programov za izvajanje v tretjih državah, predloženih na podlagi člena 6(1), vsaka zadevna država članica na podlagi delegiranih aktov iz člena 5(2)izdela program in specifikacijo zanj ter prek javnega razpisa izbere izvedbeni organ za program, za katerega prevzema sofinanciranje.“;

(c) v odstavku 3 se točka (b) nadomesti z naslednjim:

„(b) skladnosti programa in predlaganega organa z določbami te uredbe in po potrebi z delegiranimi akti, ki se uporabljajo;“;

(d) odstavek 4 se nadomesti z naslednjim:

„4. Za preučitev programov s strani Komisije se uporabljata člen 7(2) in člen 8.“;

(e) odstavek 5 se črta.

(8) V členu 10 se uvodni stavek nadomesti z naslednjim:

„Po obvestilu odboru iz člena 16b(1) ali po potrebi Odboru za organsko kmetijstvo iz člena 38e Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov* ali Odboru za politiko kakovosti kmetijskih proizvodov iz člena [54] Uredbe Evropskega parlamenta in Sveta št. XXX/201X z dne XX. Xxxxx 201X o shemah kakovosti kmetijskih proizvodov** se Komisija lahko odloči, da izvede enega ali več naslednjih ukrepov:

*UL L 189, 20.7.2007, str. 1.

**UL L …..“.

(9) Člen 11 se spremeni:

(a) drugi pododstavek v odstavku 2 se črta;

(b) doda se naslednji odstavek 4:

„4. Komisija z izvedbenimi akti določi pogoje za odobritev izbranih izvedbenih organov s strani držav članic ter pogoje, pod katerimi se lahko organizaciji predlagateljici odobri, da določene dele programa izvaja sama.“.

(10) V členu 12 se doda naslednji odstavek 3:

„3. Komisija z izvedbenimi akti sprejme pravila o uporabi informacijskega in promocijskega gradiva ter spremljanju programov.“.

(11) Člen 13 se spremeni:

(a) odstavek 6 se nadomesti z naslednjim:

„6. Z odstopanjem od člena [XXX, prej člen 180 Uredbe 1234/2007] Uredbe (EU) XXXX/20.. Evropskega parlamenta in Sveta* z dne …. [o skupni ureditvi trga kmetijskih proizvodov (Uredba o enotni SUT)] [usklajena z enotno SUT] ter člena 3 Uredbe Sveta (ES) št. 1184/2006 z dne 24. julija 2006 o uporabi nekaterih pravil konkurence v proizvodnji in trgovini s kmetijskimi proizvodi** se členi 107, 108 in 109 Pogodbe ne uporabljajo za plačila držav članic, vključno z njihovimi finančnimi udeležbami, ter za finančne udeležbe, ki se financirajo z davkom podobnimi dajatvami ali obveznimi prispevki držav članic ali organizacij predlagateljic, če programe, ki jih je Komisija izbrala v skladu s členom 8 te uredbe, lahko podpre Unija v skladu s členom 42 Pogodbe.

* UL L…….

** UL L 214, 4.8.2006, str. 7.“;

(b) dodajo se naslednji odstavki:

„7. Postopki informiranja in promocije, ki prejemajo podporo na podlagi Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP)* na podlagi te uredbe niso upravičeni do finančnega prispevka Evropske unije.

8. Organizacije predlagateljice vložijo varščino, s katero zagotovijo pravilno izvajanje programov, za organizacije predlagateljice, ki ne izpolnijo obveznosti, pa se uvedejo kazni.

9. Komisija z izvedbenimi akti sprejme pravila o:

(a) načinih financiranja programov, odobrenih na podlagi te uredbe,

(b) sklepanju pogodb o izvajanju programov, odobrenih na podlagi te uredbe,

(c) vložitvi varščine s strani organizacij predlagateljic in načinih njene sprostitve,

(d) načinih plačevanja in vračanja nepravilnih izplačil,

(e) načinih pregledov, ki jih opravijo države članice, in kaznih, ki se lahko naložijo organizacijam predlagateljicam.

*UL L 277, 21.10.2005, str. 1.“.

(12) Člena 15 in 16 se črtata.

(13) Vstavijo se naslednji členi 15a, 16a in 16b:

„Člen 15a Pooblastila Komisije

Če se Komisiji odobrijo pooblastila za sprejetje izvedbenih aktov, se uporablja člen 16a.

Če se Komisiji odobrijo pooblastila za sprejetje izvedbenih aktov, ravna v skladu s postopkom pregleda iz člena 16b.

Člen 16a Izvajanje pooblastila

1. Pooblastilo za sprejetje delegiranih aktov se na Komisijo prenese pod pogoji iz tega člena.

2. Pooblastilo za sprejetje delegiranih aktov iz te uredbe se podeli za nedoločen čas.

3. Pooblastilo iz te uredbe lahko kadar koli prekliče Evropski parlament ali Svet. Sklep o preklicu odpravi pooblastilo, ki ga določa sklep. Veljati začne dan po objavi sklepa v Uradnem listu Evropske unije ali na poznejši dan, ki ga določa sklep. Preklic ne vpliva na veljavnost delegiranih aktov, ki že veljajo.

4. Komisija takoj po sprejetju delegiranega akta o tem hkrati obvesti Evropski parlament in Svet.

5. Delegiran akt, sprejet v skladu s to uredbo, začne veljati samo, če mu Evropski parlament ali Svet v dveh mesecih od uradnega obvestila o aktu ne nasprotujeta ali če sta pred iztekom tega roka oba Komisijo obvestila, da mu ne nasprotujeta. Navedeni rok se na pobudo Evropskega parlamenta ali Sveta podaljša za dva meseca.

Člen 16b Izvedbeni akti – odbor

1. Komisiji pomaga Odbor za skupno organizacijo kmetijskih trgov, ustanovljen s členom 323(2) Uredbe Evropskega parlamenta in Sveta (EU) št. XXX/20..* z dne … [o skupni ureditvi trga kmetijskih proizvodov (Uredba o enotni SUT)] [usklajena z enotno SUT]. Navedeni odbor je odbor v smislu Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije**.

2. Pri sklicevanju na ta odstavek se uporablja člen 5 Uredbe (EU) št. 182/2011.

* UL L…….

** UL L 55, 28.2.2011, str. 13.“.

(14) Člen 17 se nadomesti z naslednjim:

„Člen 17 Posvetovanje

Komisija se lahko pred sprejetjem delegiranih ali izvedbenih aktov iz te uredbe posvetuje s:

(a) svetovalno skupino „promocija kmetijskih proizvodov“, ustanovljeno s Sklepom Komisije 2004/391/ES;

(b) ad hoc tehničnimi delovnimi skupinami, ki jih sestavljajo člani odborov ali strokovnjaki za promocijo in obveščanje.“.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

OCENA FINANČNIH POSLEDIC ||

||

1. || PRORAČUNSKA POSTAVKA: Naslov 05: Kmetijstvo in razvoj podeželja || ODOBRITVE: OPO: 57 292 184 763 EUR OP: 55 269 004 060 EUR

2. || NASLOV: Predlog Uredbe Evropskega parlamenta in Sveta o spremembi Uredbe (ES) št. 3/2008 o ukrepih za informiranje o kmetijskih proizvodih in njihovo promocijo na notranjem trgu in v tretjih državah

3. || PRAVNA PODLAGA: Člen 43 PDEU

4. || CILJI: Opredelitev prenesenih in izvedbenih pooblastil Komisije v Uredbi Sveta (ES) št. 3/2008 ter določitev ustreznega postopka za sprejetje teh aktov (uskladitev Uredbe z Lizbonsko pogodbo)

5. || FINANČNE POSLEDICE || 12-MESEČNO OBDOBJE (v milijonih EUR) || TEKOČE PRORAČUNSKO LETO [2011] (v milijonih EUR) || NASLEDNJE PRORAČUNSKO LETO [2012] (v milijonih EUR)

5.0 || ODHODKI V BREME - PRORAČUNA EU (NADOMESTILA/INTERVENCIJE) - NACIONALNIH PRORAČUNOV - DRUGO || - || - || -

5.1 || PRIHODKI - LASTNA SREDSTVA EU (DAJATVE/CARINE) - NACIONALNI || - || - || -

|| || [2013] || [2014] || [2015] || [2016]

5.0.1 || OCENJENI ODHODKI || - || - || - || -

5.1.1 || OCENJENI PRIHODKI || - || - || - || -

5.2 || METODA IZRAČUNA:

6.0 || ALI SE PROJEKT LAHKO FINANCIRA Z ODOBRENIMI PRORAČUNSKIMI SREDSTVI, VPISANIMI V USTREZNO POGLAVJE SEDANJEGA PRORAČUNA? || DA NE

6.1 || ALI SE PROJEKT LAHKO FINANCIRA S PRENOSOM MED POGLAVJI SEDANJEGA PRORAČUNA? || DA NE

6.2 || ALI BO POTREBNA DOPOLNITEV PRORAČUNA? || DA NE

6.3 || ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? || DA NE

PRIPOMBE: Ker gre za uskladitev Uredbe Sveta z Lizbonsko pogodbo, ta predlog nima posledic za proračun.

[1] UL L 3, 5.1.2008, str. 1.

[2] UL L 147, 6.6.2008, str. 3.

[3] UL C, , str. .

[4] UL C, , str. .

[5] UL C, , str. .

[6] UL L 3, 5.1.2008, str. 1.

[7] UL L 55, 28.2.2011, str. 13.